## Pravilnik o izmjenama i dopunama Pravilnika o uvjetima i mjerilima za davanje suglasnosti za započinjanje obavljanja djelatnosti građenja

### NN 139/2006 (22.12.2006.), Pravilnik o izmjenama i dopunama Pravilnika o uvjetima i mjerilima za davanje suglasnosti za započinjanje obavljanja djelatnosti građenja

# ministARSTVO zaštite okoliša, prostornog uređenja i graditeljstva

**3146**

Na temelju članka 37. stavka 8. Zakona o gradnji (»Narodne novine«, br. 175/03.
i 100/04.) ministrica zaštite okoliša, prostornog uređenja i graditeljstva,
donosi

## PRAVILNIK

### O IZMJENAMA I DOPUNAMA PRAVILNIKA O UVJETIMA I MJERILIMA ZA DAVANJE SUGLASNOSTI ZA ZAPOČINJANJE OBAVLJANJA DJELATNOSTI GRAĐENJA

Članak 1.

U Pravilniku o uvjetima i mjerilima za davanje suglasnosti za započinjanje
obavljanja djelatnosti građenja (»Narodne novine«, broj 89/06) u članku 2. iza
podstavka 13. dodaje se podstavak 14. koji glasi:
»– stupanj obrazovanja u smislu ovoga Pravilnika podrazumijeva stupanj
složenosti zanimanja prema Nacionalnoj klasifikaciji zanimanja (»Narodne
novine«, broj 111/98).

Članak 2.

U članku 4. stavku 1. točki 1. podstavku 3, točki 2. podstavku 3. i točki 3.
podstavku 3. riječi: »(na primjer: ako je propisana potreba jednog zidara i
tesara, tada je dovoljno imati jednog radnika koji je po struci zidar i tesar)«
brišu se.

Članak 3.

U članku 4. stavku 2. »U tom slučaju suglasnost se izdaje na rok do 1. travnja
2009. do kada je potrebno ispuniti uvjete iz točke 5. odnosno točke 6. ovog
članka« zamjenjuju se riječima: »U tom slučaju suglasnost se izdaje na rok do 1.
travnja 2009. do kada je potrebno ispuniti uvjete iz točke 4. i 5. odnosno točke
6. stavka 1. ovog članka«.

Članak 4.

U članku 8. stavku 2. podstavak 4. mijenja se i glasi:
»– izjavu odgovorne osobe izvođača o nekažnjavanju u svezi sa sudjelovanjem
i/ili pravomoćnom osuđivanju za kazneno djelo čija je priroda u vezi s
obavljanjem djelatnosti građenja koja je ovjerena od javnog bilježnika.«

Članak 5.

U članku 9. točka 3. mijenja se i glasi: »3. potvrda nadležne ustanove o urednom
podmirenju poreznih obveza te obveza mirovinskog i zdravstvenog osiguranja ne
starija od šest mjeseci«

Članak 6.

U članku 22. stavci 1. i 2. se mijenjaju i glase:
»Radi obavljanja radnji u postupku davanja, mijenjanja, produženja i oduzimanja
suglasnosti ministar osniva Povjerenstvo, te imenuje devet članova i zamjenike
članova, te tajnika i zamjenika tajnika Povjerenstva na rok od 5 godina odnosno
do opoziva.
Po dva člana Povjerenstva i njihove zamjenike ministar imenuje na prijedlog
Hrvatske gospodarske komore, Hrvatske obrtničke komore i Hrvatske udruge
poslodavaca graditeljstva. Jednog člana Povjerenstva i njegovog zamjenika
ministar imenuje iz reda držav­nih službenika Ministarstva gospodarstva, rada i
poduzetništva, a dva člana Povjerenstva i njihove zamjenike te tajnika
Povjerenstva i njegovog zamjenika iz reda državnih službenika Ministarstva.«
Iza stavka 2. dodaje se novi stavak 3. koji glasi:
»Predsjednik Povjerenstva je član Povjerenstva iz reda državnih službenika
Ministarstva«.
Dosadašnji stavak 3. postaje stavak 4.

Članak 7.

Ovaj Pravilnik stupa na snagu danom objave u »Narodnim novinama«.

Klasa: 360-01/06-04/7
Urbroj: 531-01-06-3
Zagreb, 13. prosinca 2006

Ministrica
**Marina Matulović Dropulić dipl. ing. arh**., v. r.

Pravilnik, NN 139/2006-3146
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)